Kommissionens forordning (EF) nr. 224/2004

af 9. februar 2004

om fastsættelse af den i Rådets forordning (EF) nr. 1255/1999 omhandlede støtte til privat oplagring af smør og fløde og om fravigelse af forordning (EF) nr. 2771/1999

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), særlig artikel 10, og

ud fra følgende betragtninger:

(1) Ifølge artikel 34, stk. 2, i Kommissionens forordning (EF) nr. 2771/1999 af 16. december 1999 om gennemførelsesbestemmelser til Rådets forordning (EF) nr. 1255/1999 for så vidt angår interventionsforanstaltninger på markedet for smør og fløde(2) skal det støttebeløb for privat oplagring, der er omhandlet i artikel 6, stk. 3, i forordning (EF) nr. 1255/1999, fastsættes hvert år.

(2) Ifølge artikel 6, stk. 3, tredje afsnit, i forordning (EF) nr. 1255/1999 fastsættes støtten ud fra udgifterne til oplagring og den forventede udvikling i priserne for frisk smør og lagersmør.

(3) Hvad angår udgifterne til oplagring, navnlig udgifterne til indlagring og udlagring af de pågældende produkter, bør der tages hensyn til de daglige udgifter til oplagring på kølelager og finansieringsomkostningerne.

(4) Hvad angår den forventede udvikling i priserne, bør nedsættelserne af interventionspriserne for smør, jf. artikel 4, stk. 1, i forordning (EF) nr. 1255/1999, og den deraf følgende forventede nedgang i markedspriserne for frisk smør og lagersmør tages i betragtning, og der bør gives højere støtte for kontraktansøgninger, der er modtaget inden den 1. juli 2004.

(5) For at undgå for mange ansøgninger om privat oplagring inden den nævnte dato bør der fastlægges en vejledende mængde og et kommunikationssystem for perioden, der slutter den 1. juli 2004, som gør det muligt for Kommissionen at fastslå, hvornår denne mængde er nået. Denne vejledende mængde bør fastsættes under hensyntagen til de mængder, der blev indgået oplagringskontrakter for i tidligere år.

(6) Ifølge artikel 29, stk. 1, i forordning (EF) nr. 2771/1999 skal indlagring finde sted i perioden 15. marts til 15. august. Den nuværende vanskelige situation på smørmarkedet gør det berettiget at fremrykke datoen for indlagring af smør og fløde i 2004 til den 1. marts. Der bør derfor gøres en undtagelse fra nævnte artikel.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

1. Den støtte, der er omhandlet i artikel 6, stk. 3, i forordning (EF) nr. 1255/1999, beregnes pr. ton smør eller smørækvivalent for kontrakter, der indgås i 2004, på grundlag af følgende elementer:

a) for alle kontrakter:

- 24 EUR for de faste omkostninger

- 0,35 EUR pr. kontraktmæssig oplagringsdag for udgifterne til kølelagring

- et beløb pr. kontraktmæssig oplagringsdag, der beregnes på grundlag af 90 % af den interventionspris for smør, der gælder på dagen for den kontraktmæssige oplagrings påbegyndelse, og en rentesats på 2,25 % om året og

b) 147,60 EUR for kontrakter, der er indgået på grundlag af ansøgninger, som interventionsorganet har modtaget inden den 1. juli 2004.

2. Interventionsorganet registrerer datoen for modtagelsen af ansøgninger om indgåelse af en kontrakt som omhandlet i artikel 30, stk. 1, i forordning (EF) nr. 2771/1999 tillige med de tilsvarende mængder og fremstillingsdatoer og det sted, hvor smørret oplagres.

Hver torsdag senest kl. 12 (belgisk tid) underretter medlemsstaterne Kommissionen om de mængder, der var omfattet af sådanne ansøgninger den foregående uge. Når Kommissionen har meddelt medlemsstaterne, at ansøgningerne er nået op på 90000 tons, underretter medlemsstaterne hver dag inden kl. 12 (belgisk tid) Kommissionen om de mængder, der var omfattet af ansøgninger den foregående dag.

3. Kommissionen suspenderer anvendelsen af stk. 1, litra b), og stk. 2, når den har konstateret, at de ansøgninger, der er nævnt i stk. 1, litra b), er nået op på 120000 tons.

Artikel 2

Uanset artikel 29, stk. 1, i forordning (EF) nr. 2771/1999 kan indlagring i 2004 finde sted fra den 1. marts.

Artikel 3

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. februar 2004.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48. Senest ændret ved forordning (EF) nr. 1787/2003 (EUT L 270 af 21.10.2003, s. 121).

(2) EFT L 333 af 24.12.1999, s. 11. Senest ændret ved forordning (EF) nr. 359/2003 (EUT L 53 af 28.2.2003, s. 17).